રાજકોટ ઃ સૌરાષ્ટ્રમાં સરકારની કરોડોની મગફળી સળગી જવી, ધુળ મિલાવટ નીકળવી કે પછી રાજકોટમાં ગુજકોટના પડેલા બારદાનો પૈકી ૧૩.૮૨ કરોડના લાખો કોથળાઓ સળગી જવાના બારદાન આગ કાંડમાં બિંદાસ્ત એવા ગુજકોટના સૌરાષ્ટ્ર ઝોનના મેનેજર તરઘડીના વતની મગન નાનજીભાઈ ઝાલાવાડીયા રાજકોટ ગ્રામ્ય બાદ શહેર પોલીસના સાણસામાં આવ્યો છે. લાખો રૂપીયાના બારદાનો બારોબાર વેચી દેવાના કાંડમાં આજે મગનના બી ડિવીઝન પોલીસે દસ દિવસના રિમાન્ડ મેળવ્યા છે. પોતે કશું જાણતો જ ન હોવાનો અત્યાર સુધી કક્કો કુટનાર મગને પોલીસ સમક્ષ પોતે ૧૫.૮૦ લાખના ૩૦,૮૦૦ બારદાન વેચ્યાની કેફિયત આપી છે. પાંચ માસ પહેલા રાજકોટના જુના માર્કેટ યાર્ડમાં પડેલા ગુજકોટના કરોડો રૂપીયાના બારદાન જાણે કોઈ ભુત થયું હોય તેમ આપોઆપ સળગી ઉઠયા અને ભસ્મીભુત થઈ ગયા હતા. અત્યાર સુધી તો રાજકોટ શહેર પોલીસ સરકારના કરોડો રૂપીયાના સળગેલા કોથળાઓમાં ફીફા જ ખાંડતી રહી હતી. મગન બચેલા કોથળાઓને સરકારના જથ્થામાં ચોપડે જમા રાખવાને બદલે પોતાના અન્ય ગોડાઉનો પર ખસેડી એ જથ્થા પૈકી ૧૫.૮૦ લાખના કોથળા બારોબાર વેચી માર્યા હતા. જે કૌભાંડ રૂરલ પોલીસની તપાસમાં ખુલ્યું છે. કોથળાઓ ખોટી એન્ટ્રીઓ ઉભી કરીને બારોબાર વેચી નાખ્યાની મગને પોલીસ સમક્ષ કબુલાત તો આપી છે પરંતુ સાથે રહેલા અન્ય સાત આરોપીઓમાં કોને કેટલા રૂપીયા આપ્યા ?